钦定古今图书集成/明伦汇编/宫闱典/第116卷 > 刘从德
## 钦定古今图书集成/明伦汇编/宫闱典/第116卷 > 刘从德

按《宋史外戚传》：“美子从德，和州刺史，从广内殿承制。
有龚知进者，即通之友婿也，亦赠卫尉卿，其妻追封
南安郡君。从德子复本父美卒，年十四，自殿直迁至
供备库副使。弟从广，是岁始生，亦补西头供奉官，迁
内殿崇班。太后临朝，从德以崇仪使真拜恩州刺史，
改和州，又迁蔡州团练使，出知卫州，改恩州兵马都”
总管、知相州。从德齿少，无才能，特以外家故，恩宠无
比。其在卫州，县吏李熙辅者善事从德，乃荐其才于
朝。太后喜曰：“儿能荐士，知所以为政矣。”即擢熙辅京
官。从事郑骧因缘从德，亦擢美官。从德妻，嘉州王蒙
正女也。蒙正家豪右，以厚赂结纳至郎官，为郡守。既
而从德病，召还，道卒，年二十四。赠保宁军节度使，封
荣国公，谥“康怀。”太后悲怜之尤甚，录内外姻戚门人
及僮隶数十人。从德娣婿龙图阁直学士马季良，母
越国夫人钱氏、兄唯演、子集贤校理暧及蒙正，皆迁
二官。尚书屯田员外郎戴融尝佐从德卫州，以为三
司度支判官。御史曹修古、杨偕、郭劝推直官段少连
上疏论之，皆坐贬。子永年。